CELEX: 62020CN0145
Language: el
Date: 2020-03-24 00:00:00
Title: Υπόθεση C-145/20: Αίτηση προδικαστικής αποφάσεως την οποία υπέβαλε το Oberster Gerichtshof (Αυστρία) στις 24 Μαρτίου 2020 — DS κατά Porsche Inter Auto GmbH & Co KG και Volkswagen AG

24.8.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 279/20
            
         
      Αίτηση προδικαστικής αποφάσεως την οποία υπέβαλε το Oberster Gerichtshof (Αυστρία) στις 24 Μαρτίου 2020 — DS κατά Porsche Inter Auto GmbH & Co KG και Volkswagen AG
      (Υπόθεση C-145/20)
      (2020/C 279/27)
      Γλώσσα διαδικασίας: η γερμανική
      
         Αιτούν δικαστήριο
      
      Oberster Gerichtshof
      
         Διάδικοι στην υπόθεση της κύριας δίκης
      
      
         Ενάγων: DS
      
         Εναγόμενες: Porsche Inter Auto GmbH & Co KG und Volkswagen AG
      
         Προδικαστικά ερωτήματα
      
      
                  1.
               
               
                  Έχει το άρθρο 2, παράγραφος 2, στοιχείο δ', της οδηγίας 1999/44/ΕΚ του Ευρωπαϊκού Κοινοβουλίου και του Συμβουλίου, της 25ης Μαΐου 1999, σχετικά με ορισμένες πτυχές της πώλησης και των εγγυήσεων καταναλωτικών αγαθών (1), την έννοια ότι ένα μηχανοκίνητο όχημα, το οποίο εμπίπτει στο πεδίο εφαρμογής του κανονισμού (ΕΚ) 715/2007 του Ευρωπαϊκού Κοινοβουλίου και του Συμβουλίου, της 20ής Ιουνίου 2007, που αφορά την έγκριση τύπου μηχανοκινήτων οχημάτων όσον αφορά εκπομπές από ελαφρά επιβατηγά και εμπορικά οχήματα (Euro 5 και Euro 6) και σχετικά με την πρόσβαση σε πληροφορίες επισκευής και συντήρησης οχημάτων (2), έχει τη συνήθη ποιότητα ενός αγαθού του ίδιου τύπου την οποία μπορεί ευλόγως να αναμένει ο καταναλωτής, εάν το όχημα είναι μεν εξοπλισμένο με παράνομο σύστημα αναστολής κατά την έννοια του άρθρου 3, σημείο 10, και του άρθρου 5, παράγραφος 2, του κανονισμού (ΕΚ) 715/2007, πλην όμως ο τύπος του οχήματος διαθέτει έγκυρη έγκριση ΕΚ τύπου, με αποτέλεσμα να επιτρέπεται η χρήση του οχήματος στο οδικό δίκτυο;
               
            
                  2.
               
               
                  Έχει το άρθρο 5, παράγραφος 2, στοιχείο α', του κανονισμού (ΕΚ) 715/2007 την έννοια ότι ένα σύστημα αναστολής κατά την έννοια του άρθρου 3, σημείο 10, του κανονισμού αυτού, το οποίο είναι σχεδιασμένο κατά τρόπον ώστε η ανακυκλοφορία των καυσαερίων, εκτός της δοκιμαστικής λειτουργίας σε εργαστηριακές συνθήκες, να ενεργοποιείται πλήρως σε πραγματικές συνθήκες οδηγήσεως μόνο όταν οι εξωτερικές θερμοκρασίες κυμαίνονται μεταξύ 15 και 33 βαθμών Κελσίου, μπορεί να είναι νόμιμο κατά το άρθρο 5, παράγραφος 2, στοιχείο α', του εν λόγω κανονισμού, ή η εφαρμογή της ως άνω παρεκκλίσεως αποκλείεται ήδη εκ προοιμίου λόγω του ότι η πλήρης λειτουργία της ανακυκλοφορίας των καυσαερίων περιορίζεται σε συνθήκες που επικρατούν μόνον κατά περίπου το ήμισυ του έτους σε ορισμένα τμήματα της Ευρωπαϊκής Ένωσης;
               
            
                  3.
               
               
                  Έχει το άρθρο 3, παράγραφος 6, της οδηγίας 1999/44/ΕΚ την έννοια ότι η έλλειψη συμμορφώσεως, η οποία συνίσταται στον εξοπλισμό ενός οχήματος με σύστημα αναστολής το οποίο απαγορεύεται από το άρθρο 3, σημείο 10, σε συνδυασμό με το άρθρο 5, παράγραφος 2, του κανονισμού (ΕΚ) 715/2007, πρέπει να θεωρηθεί ως ασήμαντη κατά την έννοια της εν λόγω διατάξεως, αν ο αγοραστής θα είχε αποκτήσει το όχημα ακόμη και αν γνώριζε την ύπαρξη και τη λειτουργία του εν λόγω συστήματος;
               
            
         (1)  ΕΕ 1999, L 171, σ. 12.
      
         (2)  ΕΕ 2007, L 171, σ. 1.